Selo do Estado de Hawai, no que se amosa o lema.
***Ua Mau ke Ea o ka ʻĀina i ka Pono*** é unha expresión hawaiana pronunciada por primeira vez polo rei de Hawai Kamehameha III e adoptada en 1959 como lema do estado.

A tradución máis comunmente adoptada é "a vida da terra perpetúase na rectitude", mais unha tradución alternativa, que se amosa en Thomas Square ao pé dunha estatua de Kamehameha III, é "A soberanía do reino continúa porque somos rectos".

Historia
--------

O lema xa estaba presente no escudo do Reino de Hawai adoptado en 1845 durante o reinado de Kamehameha III.
Esta secuencia foi pronunciada por primeira vez por Kamehameha III, o rei de Hawai, o 31 de xullo de 1843, en Thomas Square, Honolulu, cando os británicos devolveron a soberanía do Reino de Hawai grazas ás accións restauradoras do almirante Richard Darton Thomas, logo da breve toma do poder polo oficial da *Royal Navy* George Paulet.

En época moderna, a expresión foi moi utilizada tanto oficialmente polo Estado de Hawai —que a adoptou en 1959 como lema—, como con ánimo reivindicativo polos activistas a favor da soberanía hawaiana.

Significado
-----------

O lema nun ¼ dólar da serie dos 50 estados dedicado a Hawai (2008).
Algunhas das palabras que a constitúen teñen acepcións ou interpretacións diversas. En concreto, *Ea* non só significa "vida" ou "alento", senón tamén "soberanía". Os activistas hawaianos sosteñen que *Ea* se refire especificamente á soberanía debido ás circunstancias en que se produciu o discurso de Kamehameha III, polo que unha tradución plausible sería "A soberanía da terra perpetúase na rectitude".

*Pono*, traducido comunmente como "rectitude", tamén pode ter connotacións de bondade, xustiza, orde ou completude.

*ʻĀina*, traducido adoito no lema como "terra", tamén ten un significado máis salientable no idioma hawaiano. Unha tradución máis acaída de *ʻĀina* sería "o que alimenta" e pode describir unha relación entre os nativos hawaianos e as illas.

Notas
-----

1. 1 2  "§5-9 State motto". *Hawai'i State Legislature*.
2. 1 2  Kauanui, J. Kehaulani (2018). *Paradoxes of Hawaiian Sovereignty: Land, Sex, and the Colonial Politics of State Nationalism*. Duke University Press. Páxina 28. ISBN 978-0-8223-7196-0
3. 1 2 3 4  Kalama, C.; Kopper, D. K. (2011). "Native sovereignty encompasses 'aina, people, ways". En *Honolulu Star-Advertiser*. 3 de xullo.
4. ↑  "Thomas Square". En *Fokopoint*. 2 de xaneiro de 2019.
5. ↑  "Thomas Square". *National Register of Historical Places*.
6. 1 2  Hokowhitu, B. et al. (2020). *Routledge Handbook of Critical Indigenous Studies*. Capítulo 21. Routledge. ISBN 978-0-429-80237-9
7. ↑  "Aswai'i Independent & Sovereign". *Hawaii-nation.org*
8. ↑  "¼ Dollar "Washington Quarter" Hawaii". *Numista.com*
9. ↑  "ea". *Hawaiian Dictionaries*. *Ulukau*.
10. ↑  DeYoung, C. P. (2019). *Becoming Like Creoles: Living and Leading at the Intersections of Injustice, Culture, and Religion*. Fortress Press. Páxina 62. ISBN 978-1-5064-5557-0
11. ↑  "pono". *Hawaiian Dictionaries*. *Ulukau*.
12. ↑  "ʻĀina". *Hawaiian Dictionaries*. *Ulukau*.
13. 1 2  Boggs, S. (1977). "Meaning of 'Aina in Hawaiian Tradition". *University of Hawai'i at Manoa*.

Véxase tamén
------------

### Outros artigos

* Lemas dos Estados Unidos de América
* Bandeira de Hawai
* Selo de Hawai
* Himno de Hawai

* Portal:Estados Unidos de América